[pic] | AZ EURÓPAI KÖZÖSSÉGEK BIZOTTSÁGA |

Brüsszel, 15.11.2007

COM(2007) 710 végleges

2007/0244 (CNS)

Javaslat:

A TANÁCS RENDELETE

a 21/2004/EK rendeletnek a juh- és kecskefélék elektronikus azonosítása bevezetésének időpontja tekintetében történő módosításáról

(előterjesztő: a Bizottság)

INDOKOLÁS

A 21/2004/EK rendeletnek megfelelően a Bizottság köteles megvizsgálni az elektronikus azonosítási rendszerek alkalmazása területén a tagállamokban végrehajtott, számos projektből nyert tapasztalatokat és jelentést benyújtani a Tanácsnak. Az e jelentést kísérő javaslatról a Tanács szavaz, megerősítve vagy módosítva az elektronikus azonosítás kötelező bevezetésének 2008. január 1-jei időpontját.

A Bizottság jelentése rámutat, hogy az elektronikus azonosítási rendszer kötelező alkalmazása végleges időpontjának meghatározása előtt széleskörű eszmecserét kell folytatni az érdekeltekkel, különösen az elektronikus azonosítás bevezetésének gazdasági hatásáról.

A 21/2004/EK rendeletet ezért módosítani kell annak érdekében, hogy meghatározzák azon időpontnak a kijelölésére vonatkozó eljárásokat, melyen a juh-és kecskefélék elektronikus azonosítása kötelezővé válik.

2007/0244 (CNS)

Javaslat:

A TANÁCS RENDELETE

a 21/2004/EK rendeletnek a juh- és kecskefélék elektronikus azonosítása bevezetésének időpontja tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

tekintettel az Európai Gazdasági és Szociális Bizottság véleményére[3],

mivel:

(1) A juh- és kecskefélék azonosítási és nyilvántartási rendszerének létrehozásáról szóló, 2003. december 17-i 21/2004/EK tanácsi rendelet[4] minden tagállam számára előírja a juh- és kecskefélék azonosítási és nyilvántartási rendszerének létrehozását, az említett rendelet rendelkezéseivel összhangban.

(2) A 21/2004/EK rendelet 9. cikkének (3) bekezdése előírja, hogy 2008. január 1-jétől az elektronikus azonosítás az említett rendelet hatálya alá tartozó valamennyi állat esetében kötelezővé válik.

(3) Ezen kívül a szóbanforgó rendelet 9. cikkének (4) bekezdése előírja, hogy a Bizottság 2006. június 30-ig a megfelelő javaslatokkal együtt nyújtson be jelentést a Tanácsnak az elektronikus azonosítási rendszer megvalósításáról, melyről a Tanácsnak szavaznia kell, megerősítve, vagy szükség esetén módosítva a rendszer kötelező bevezetésének időpontját.

(4) A Bizottság jelentése rámutat, hogy a rendszer kötelező alkalmazása végleges időpontjának meghatározása előtt széleskörű eszmecserét kell folytatni az érdekeltekkel, különösen az elektronikus azonosítás bevezetésének gazdasági hatásáról. Ennek megfelelően több időre van szükség az érdekeltekkel való konzultációhoz és észrevételeik figyelembe vételéhez.

(5) Több tagállam is kifejlesztette már az elektronikus azonosítás bevezetéséhez szükséges technológiát, és jelentős tapasztalatra tett szert a rendszer megvalósítása terén. Amennyiben e tagállamok azt helyénvalónak tartják, nemzeti szinten akadálytalanul bevezethetik a rendszert. Tapasztalataik további értékes információkat nyújtanának a Bizottságnak és a többi tagállamnak az elektronikus azonosítás technikai szempontjaira, illetve annak hatására vonatkozóan, melyeket figyelembe kell venni azon időpont meghatározásakor, melyen a rendszer közösségi szinten kötelezővé válik.

(6) A 21/2004/EK rendeletet ezért ennek megfelelően módosítani kell,

ELFOGADTA EZT A RENDELETET:

1. cikk

A 21/2004/EK rendelet a következőképpen módosul:

(1) A 9. cikk (3) bekezdésében az első albekezdés helyébe a következő szöveg lép:

„3. A 13. cikk (2) bekezdésében hivatkozott eljárásnak megfelelően megállapítandó időponttól kezdődően az e cikk (1) bekezdésében említett iránymutatásoknak megfelelően és a melléklet A. szakaszának vonatkozó rendelkezéseivel összhangban az elektronikus azonosítás a szóbanforgó időpontot követően született valamennyi állat esetében kötelezővé válik. Ezt az időpontot:

a) a technikai szempontok, a költségek és az elektronikus azonosítás alkalmazása általános hatásának vizsgálata alapján kell meghatározni;

b) legkésőbb 12 hónappal azon időpontot megelőzően kell meghatározni, hogy az elektronikus azonosítás alkalmazása kötelezővé válik.”

(2) A 9. cikk (4) bekezdése helyébe a következő szöveg lép:

„4. A tagállamok bevezethetik az elektronikus azonosítás kötelező alkalmazását a területükön a meghatározandó időpontot megelőzően született állatok esetében, a (3) bekezdés szerint.”

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL L., xxxx.,xx.,xx. xx. o.

[2] HL L., xxxx.,xx.,xx. xx. o.

[3] HL L., xxxx.,xx.,xx. xx. o.

[4] HL L 5., 2004.1.9., 8. o. Az 1791/2006/EK rendelettel (HL L 363., 2006.12.20., 1. o.) módosított rendelet.